Sarcocystis genties atstovai – tai gausi, daugiau kaip 200 rūšių turinti, cistas sudarančių kokcidijų sistematinė grupė plačiai paplitusi įvairiose žinduolių, paukščių ir roplių rūšyse. Tarpinių šeimininkų raumenyse ir CNS formuojamos sarkocistos, o galutinių šeimininkų žarnyne – oocistos/sporocistos. Kai kurios Sarcocystis rūšys yra patogeninės žmogui, naminiams bei laukiniams gyvūnams. Patogeniškumas įprastai pasireiškia tarpiniuose šeimininkuose. Daugelyje gyvūnų rūšių nėra žinoma Sarcocystis rūšinė sudėtis, infekcijos paplitimo mastas, galutiniai šeimininkai, poveikis ir specifiškumas tarpiniam šeimininkui.
Dr. Petras Prakas yra pasauliniu mastu žinomas Sarcocystis parazitų tyrimų specialistas, šia tematika paklebęs 45  publikacijas (Clarivative Analytics mokslinės informacijos instituto duomenų bazėje „ISI Web of Science“), kartu su bendraautoriais aprašęs 15 naujas mokslui Sarcocystis rūšis. Įgyvendinant tyrimus bendradarbiaujama su Ispanijos, Latvijos, Vokietijos, JAV, Italijos, Suomijos, Danijos, Šveicarijos, Argentinos, Brazilijos, Čekijos mokslininkais.
Sarcocystis rūšys aprašomos tarpiniuose šeimininkuose derinant morfologinius ir molekulinės analizės metodus. Dažniausiai po gyvūno žūties, Sarcocystis parazitai tiriami analizuojant tarpinių šeimininkų raumenis. Tuo tarpu šių parazitų identifikavimo metodai kraujyje, galutinių šeimininkų žarnynuose, aplinkoje randamose išmatose nėra pakankamai išvystyti. Tokie tyrimai taikant DNR analizės metodus padėtų nustatyti infekciją ankstyvoje fazėje ir įvertinti įvairių plėšrūnų vaidmenį platinant Sarcocystis parazitus. Maisto saugos ir bioįvairovės tyrimų kontekste svarbu pabrėžti Sarcocystis spp. diagnostikos metodikų vystymo reikalingumą.
Naudojant branduolio, mitochondirijų ir apikoplastų DNR žymenis numatoma išsamiai genetiškai charakterizuoti Sarcocystis rūšis: S. glareoli ir S. microti (anksčiau priskirtas Frenkelia genčiai), sudarančias cistas smulkiųjų žinduolių smegenyse. Raumenyse sudarančios Sarcocystis rūšys bus identifikuojamos taikant sugrupuotų mėginių virškinimo ir DNR analinės metodus. Taikant elektroninės mikroskopijos ir molekulinius metodus tikimasi aprašyti naujas mokslui Sarcocystis rūšis. Taip pat bus siekiama palyginti analizuojamų parazitų rūšinę sudėtį smulkiuosiuose graužikuose sugautuose sinantropinėje aplinkoje Lietuvoje ir Ispanijoje bei sukurti efektyvią metodiką parazitų identifikacijai iš kraujo mėginių.